b'\n_START_ARTICLE_\nIon I. Lapedatu\n_START_SECTION_\nFamilia\n_START_PARAGRAPH_\nIon I. Lapedatu a fost fiul lui Ioan Alexandru Lapedatu, reputat profesor de limbi clasice la Gimnaziul Superior Greco-ortodox Rom\xc3\xa2n din Bra\xc8\x99ov (azi Colegiul Na\xc8\x9bional \xe2\x80\x9eAndrei \xc8\x98aguna\xe2\x80\x9d), poet, prozator \xc8\x99i publicist rom\xc3\xa2n transilv\xc4\x83nean. A avut un frate geam\xc4\x83n, pe Alexandru I. Lapedatu, istoric, politician \xc8\x99i pre\xc8\x99edinte al Academiei Rom\xc3\xa2ne._NEWLINE_Gemenii au r\xc4\x83mas orfani de tat\xc4\x83 la v\xc3\xa2rsta de un an \xc8\x99i jum\xc4\x83tate._NEWLINE_\xc3\x8en martie 1907 Ion I. Lapedatu s-a c\xc4\x83s\xc4\x83torit cu Veturia Papp, fiica protopopului ortodox din Beiu\xc8\x99, cu care a avut doi copii, un b\xc4\x83iat (Ion, zis Nelu) \xc8\x99i o fat\xc4\x83 (Veturia, zis\xc4\x83 Pica).\n_START_SECTION_\nStudii\n_START_PARAGRAPH_\nIon I. Lapedatu urmeaz\xc4\x83 \xc8\x99coala primar\xc4\x83 \xc3\xaentre 1883-1888, mai \xc3\xaent\xc3\xa2i \xc3\xaen comuna natal\xc4\x83, apoi la Bra\xc8\x99ov. Gimnaziul \xc3\xael \xc3\xaencepe la Ia\xc8\x99i, unde mama lui se rec\xc4\x83s\xc4\x83torise dup\xc4\x83 moartea tat\xc4\x83lui. Dup\xc4\x83 doi ani revine la Bra\xc8\x99ov \xc8\x99i se \xc3\xaenscrie la Gimnaziul Superior Greco-ortodox Rom\xc3\xa2n, apoi la \xc8\x98coala Real\xc4\x83, continu\xc3\xa2ndu-\xc8\x99i studiile la \xc8\x98coala comercial\xc4\x83 superioar\xc4\x83 ob\xc8\x9bin\xc3\xa2nd bacalaureatul \xe2\x80\x9ecu distinc\xc8\x9bie\xe2\x80\x9d \xc3\xaen iunie 1898._NEWLINE_\xc3\x8en acela\xc8\x99i an i se acord\xc4\x83 o burs\xc4\x83 a Funda\xc8\x9biei Gojdu care \xc3\xaei permite s\xc4\x83 se \xc3\xaenscrie la Academia Oriental\xc4\x83 Comercial\xc4\x83 \xc8\x99i la Facultatea de Drept \xc8\x99i \xc8\x98tiin\xc8\x9be Politice a Universit\xc4\x83\xc8\x9bii din Budapesta; \xc3\xaen paralel urmeaz\xc4\x83 cursurile Seminarului pentru profesori la \xc8\x99colile comerciale superioare. \xc3\x8en 1900 - 1901 \xc3\xae\xc8\x99i \xc3\xaentrerupe studiile pentru a \xc3\xaendeplini serviciul militar, dupa care revine la Universitate, trece examenul fundamental \xc3\xaen 1902 \xc8\x99i ob\xc8\x9bine \xc3\xaen 1904 Diploma de profesor pentru \xc8\x99colile comerciale superioare.\n_START_SECTION_\nOcupa\xc8\x9bii profesionale\n_START_PARAGRAPH_\nDup\xc4\x83 ob\xc8\x9binerea diplomei de la Universitatea din Budapesta, Ion I. Lapedatu refuz\xc4\x83 oferta unei catedre de profesor la Buda, prefer\xc3\xa2nd s\xc4\x83 revin\xc4\x83 \xc3\xaen Ardeal, unde ocup\xc4\x83 func\xc8\x9bia de al doilea secretar la \xe2\x80\x9eAsocia\xc8\x9bia Transilvan\xc4\x83 pentru Literatura Rom\xc3\xa2n\xc4\x83 \xc8\x99i Cultura Poporului Rom\xc3\xa2n\xe2\x80\x9d (ASTRA) Sibiu (1904-1905), apoi de secretar la banca \xe2\x80\x9eArdeleana\xe2\x80\x9d Or\xc4\x83\xc8\x99tie. \xc3\x8en 1906 dup\xc4\x83 practici succesive la b\xc4\x83nci din Sibiu, Cluj, Budapesta \xc8\x99i Viena, este ales director al b\xc4\x83ncii Ardeleana._NEWLINE_\xc3\x8en 1911 devine director al proasp\xc4\x83t \xc3\xaenfiin\xc8\x9batei \xe2\x80\x9eB\xc4\x83nci Generale de Asigurare\xe2\x80\x9d Sibiu._NEWLINE_Dup\xc4\x83 refugiu (1916 -1917) \xc8\x99i dup\xc4\x83 perioada dedicat\xc4\x83 activit\xc4\x83\xc8\x9bilor politice, a fost numit \xc3\xaen ianuarie 1922 profesor titular al Catedrei de finan\xc8\x9be publice \xc8\x99i private la Academia de \xc3\x8enalte Studii Comerciale \xc8\x99i Industrie din Cluj, func\xc8\x9bie pe care a \xc3\xaendeplinit-o p\xc3\xa2n\xc4\x83 \xc3\xaen 1938._NEWLINE_Ion I. Lapedatu a f\xc4\x83cut parte din numeroase consilii de administra\xc8\x9bie, \xc3\xaentre care la  banca \xe2\x80\x9eAlbina\xe2\x80\x9d din Sibiu, la Funda\xc8\x9bia Gojdu \xc8\x99i din 1925 la \xe2\x80\x9eSONAMETAN\xe2\x80\x9d, societatea de importan\xc8\x9b\xc4\x83 na\xc8\x9bional\xc4\x83 constituit\xc4\x83 pentru exploatarea gazului metan \xc3\xaen Transilvania, la care a devenit mai t\xc3\xa2rziu pre\xc8\x99edinte al consiliului._NEWLINE_Din 1928 p\xc3\xa2n\xc4\x83 \xc3\xaen 1944 a fost director, apoi Vice-Guvernator \xc8\x99i \xc3\xaen final Guvernator al B\xc4\x83ncii Na\xc8\x9bionale a Rom\xc3\xa2niei (BNR).\n_START_SECTION_\nActivitatea politic\xc4\x83\n_START_PARAGRAPH_\nIon I. Lapedatu a dovedit talent politic \xc3\xaenc\xc4\x83 din anii studen\xc8\x9biei. \xc3\x8en 1902, a fost ales Pre\xc8\x99edinte al Societ\xc4\x83\xc8\x9bii Academice \xe2\x80\x9ePetru Maior\xe2\x80\x9d, societatea studen\xc8\x9bilor rom\xc3\xa2ni de la Budapesta care afirma cultura \xc8\x99i limba rom\xc3\xa2n\xc4\x83 prin conferin\xc8\x9be, serb\xc4\x83ri, dezbateri, evoc\xc4\x83ri de personalit\xc4\x83\xc8\x9bi, editarea de lucr\xc4\x83ri, a revistei \xe2\x80\x9eRoza cu ghimpi\xe2\x80\x9d (1876 -1894) \xc8\x99i a \xe2\x80\x9eAlmanahului Societ\xc4\x83\xc8\x9bii\xe2\x80\x9d (1885, 1901), \xc3\xaentre\xc8\x9bin\xc3\xa2nd un cor, o orchestr\xc4\x83 \xc8\x99i o bibliotec\xc4\x83._NEWLINE_Ion I. Lapedatu a participat ca delegat din circumscrip\xc8\x9bia Nocrich la Marea Adunare Na\xc8\x9bional\xc4\x83 de la Alba Iulia la 1 decembrie 1918, la care s-a hot\xc4\x83r\xc3\xa2t integrarea Ardealului \xc3\xaen Rom\xc3\xa2nia; cu aceast\xc4\x83 ocazie a fost ales \xc3\xaen Marele Sfat Na\xc8\x9bional Rom\xc3\xa2n \xc3\xaen Transilvania \xc8\x99i i s-a \xc3\xaencredin\xc8\x9bat prima r\xc4\x83spundere mai \xc3\xaenalt\xc4\x83, cea de secretar general al resortului finan\xc8\x9belor \xc3\xaen Consiliul Dirigent al Transilvaniei, Banatului \xc8\x99i \xc8\x9ainuturilor Rom\xc3\xa2ne\xc8\x99ti din Ungaria. \xc3\x8entre contribu\xc8\x9biile sale se num\xc4\x83r\xc4\x83 propunerea de a \xc3\xaenfiin\xc8\x9ba o Banc\xc4\x83 Agrar\xc4\x83, adoptat\xc4\x83 prin Decretul-lege 4167 din 12 septembrie 1919._NEWLINE_\xc3\x8entre 1909 \xc8\x99i 1920 este ales \xc3\xaen repetate r\xc3\xa2nduri deputat \xc3\xaen sinodul arhidiocezan de la Sibiu (1909-1911; 1915-1917; 1918\xe2\x80\x931920) \xc8\x99i \xc3\xaen congresul na\xc8\x9bional bisericesc (1917); el a func\xc8\x9bionat ca asesor (consilier) in senatul epitropesc al consistoriului  arhidiocezan (1912-1921) \xc8\x99i din 1921 ca consilier in consistoriul mitropolitan al Ardealului._NEWLINE_\xc3\x8entre 1919 \xc8\x99i 1931 este ales \xc3\xaen circumscrip\xc8\x9biile Nocrich \xc8\x99i Crasna-S\xc4\x83laj ca deputat in Parlamentul Rom\xc3\xa2niei unite, patru legislaturi ca membru al Camerei Deputa\xc8\x9bilor \xc8\x99i dou\xc4\x83 legislaturi ca Senator._NEWLINE_Ion I. Lapedatu a f\xc4\x83cut parte din Partidul Na\xc8\x9bional Rom\xc3\xa2n din Ardeal, pe care l-a p\xc4\x83r\xc4\x83sit \xc3\xaen 1926 \xc3\xaempreun\xc4\x83 cu Vasile Goldi\xc8\x99 \xc8\x99i Ioan Lupa\xc8\x99 \xc3\xaenainte de fuziunea cu Partidul \xc8\x9a\xc4\x83r\xc4\x83nesc, c\xc3\xa2nd a devenit Ministru de finan\xc8\x9be \xc3\xaen Guvernul Alexandru Averescu (3) (1926-1927). \xe2\x80\x9eGruparea Goldi\xc8\x99\xe2\x80\x9d - cum au fost numi\xc8\x9bi cei trei - a \xc3\xaencercat s\xc4\x83 formeze Partidul Na\xc8\x9bional Ardelenesc, care \xc3\xaens\xc4\x83 nu a supravie\xc8\x9buit. Dup\xc4\x83 1927 el nu a mai f\xc4\x83cut parte din nici un alt partid politic._NEWLINE_A \xc3\xaendeplinit func\xc8\x9bia de viceguvernator al B\xc4\x83ncii Na\xc8\x9bionale al Rom\xc3\xa2niei, fiind numit apoi \xc3\xaen 30 septembrie 1944 \xc3\xaen func\xc8\x9bia de guvernator al B\xc4\x83ncii Na\xc8\x9bionale a Rom\xc3\xa2niei.\n_START_SECTION_\nContribu\xc8\x9bii la dezvoltarea institu\xc8\x9biilor de credit \xc8\x99i asigur\xc4\x83ri\n_START_PARAGRAPH_\nIon I. Lapedatu a jucat un rol central \xc3\xaen institu\xc8\x9bionalizarea \xe2\x80\x9eConferin\xc8\x9bei directorilor institutelor rom\xc3\xa2ne\xc8\x99ti de credit\xe2\x80\x9d ini\xc8\x9biate de dr. Cornel Diaconoviciu \xc3\xaen 1898, model urmat de institu\xc8\x9biile s\xc4\x83se\xc8\x99ti \xc8\x99i ungure\xc8\x99ti \xc3\xaen 1903, \xc8\x99i de cele austriece \xc8\x99i cehe \xc3\xaen 1905. Ales secretar al \xe2\x80\x9eDelega\xc8\x9biunii b\xc4\x83ncilor rom\xc3\xa2ne\xe2\x80\x9d care activa \xc3\xaentre Conferin\xc8\x9be, Ion I. Lapedatu a fost factorul motor \xc3\xaen institu\xc8\x9bionalizarea acestei in\xc8\x9biative pentru a trece de la un rol consultativ la unul executiv. El a elaborat, \xc3\xaen coformitate cu legea financiar\xc4\x83 \xc3\xaen vigoare \xc3\xaen Ungaria \xc3\xaen acea vreme, Statutele viitoarei asocia\xc8\x9bii \xe2\x80\x9eSolidaritatea\xe2\x80\x9d \xc8\x99i a ob\xc8\x9binut sprijinul necesar pentru \xc3\xaenregistrarea \xc8\x99i aprobarea ei \xc3\xaen 1907, c\xc3\xa2nd i s-a \xc3\xaencredin\xc8\x9bat func\xc8\x9bia de secretar. \xc3\x8en aceast\xc4\x83 calitate, Ion I. Lapedatu a asigurat func\xc8\x9bionarea Solidarit\xc4\x83\xc8\x9bii ca un adevarat \xe2\x80\x9econsiliu economic\xe2\x80\x9d de facto al societ\xc4\x83\xc8\x9bii rom\xc3\xa2ne din Transilvania. Solidaritatea a sprijinit financiar \xc8\x99coala, biserica, cultura na\xc8\x9bional\xc4\x83 \xc3\xaen general, Partidul Na\xc8\x9bional Rom\xc3\xa2n, promov\xc3\xa2nd str\xc3\xa2ngerea leg\xc4\x83turilor cu Regatul Rom\xc3\xa2niei. Ea a introdus principii avansate de gestionare, impun\xc3\xa2nd utilizarea controlul extern obligatoriu prin exper\xc8\x9bi confirma\xc8\x9bi de asocia\xc8\x9bie care a f\xc4\x83cut \xc2\xa0redundant controlul prin exper\xc8\x9bi guvernamentali, evit\xc3\xa2ndu-se astfel poten\xc8\x9biale tensiuni \xc3\xaentre politica de consolidare a Statului na\xc8\x9bional centralizat \xc8\x99i aspira\xc8\x9biile de autodeterminare ale minorit\xc4\x83\xc8\x9bilor._NEWLINE_Ion I. Lapedatu este creditat ca fondatorul sistemului de asigur\xc4\x83ri pentru rom\xc3\xa2nii din Transilvania. Dup\xc4\x83 publicarea \xc3\xaen 1902 la Bra\xc8\x99ov a lucr\xc4\x83rii \xe2\x80\x9eTeoria asigur\xc4\x83rilor asupra vie\xc8\x9bii\xe2\x80\x9d, prima de acest gen din literatura ardelean\xc4\x83 rom\xc3\xa2neasc\xc4\x83 de specialitate, \xc8\x99i \xc3\xaen calitatea sa de secretar al Solidarit\xc4\x83\xc8\x9bii, el a preluat ideea lansat\xc4\x83 la Conferin\xc8\x9bele directorilor institutelor rom\xc3\xa2ne\xc8\x99ti de credit \xc8\x99i a lansat un apel la conferin\xc8\x9ba din 27 septembrie 1909 pentru \xc3\xaenfiin\xc8\x9barea unei b\xc4\x83nci rom\xc3\xa2ne\xc8\x99ti de asigur\xc4\x83ri. El a elaborat studiul de viabilitate, a ob\xc8\x9binut suportul necesar at\xc3\xa2t din partea poten\xc8\x9bialilor participan\xc8\x9bi c\xc3\xa2t \xc8\x99i din partea autorit\xc4\x83\xc8\x9bilor \xc8\x99i a publicat \xc3\xaen Revista Economic\xc4\x83 \xe2\x80\x9el\xc4\x83muriri\xe2\x80\x9d motiv\xc3\xa2nd ini\xc8\x9biativa prin aceea c\xc4\x83 institu\xc8\x9biile existente \xc3\xaen Transilvania \xc3\xaen general \xc8\x99i la Sibiu \xc3\xaen particular, fie cele \xc3\xaenfiin\xc8\x9bate local de sa\xc8\x99i \xc8\x99i de unguri, fie filialele institu\xc8\x9biilor austriece, germane, italiene sau franceze, impuneau condi\xc8\x9bii greu sau imposibil de \xc3\xaendeplinit de popula\xc8\x9bia rom\xc3\xa2neasc\xc4\x83. Ion I. Lapedatu a preg\xc4\x83tit prospectul de fondare, a executat campania de subscrip\xc8\x9bie \xc8\x99i a ob\xc8\x9binut toate aprob\xc4\x83rile necesare pentru \xc3\xaenfiin\xc8\x9barea la 14 mai 1911 a \xe2\x80\x9eB\xc4\x83ncii Generale de Asigurare\xe2\x80\x9d, care l-a numit director general, iar mai t\xc3\xa2rziu pre\xc8\x99edinte al consiliului de administra\xc8\x9bie. Aceasta a devenit una dintre cele mai importante institu\xc8\x9bii de asigur\xc4\x83ri \xc3\xaen Romania unit\xc4\x83, schimb\xc3\xa2ndu-\xc8\x99i numele mai \xc3\xaent\xc3\xa2i \xc3\xaen \xe2\x80\x9eRom\xc3\xa2nia\xe2\x80\x9d, apoi \xc3\xaen \xe2\x80\x9ePrima Ardelean\xc4\x83\xe2\x80\x9d.\n_START_SECTION_\nMisiuni interna\xc8\x9bionale\n_START_PARAGRAPH_\nIon I. Lapedatu a f\xc4\x83cut parte din delega\xc8\x9bia Rom\xc3\xa2niei la Conferin\xc8\x9ba Financiar\xc4\x83 Interna\xc8\x9bional\xc4\x83 de la Bruxelles din 1920._NEWLINE_\xc3\x8en martie 1920, Ion I. Lapedatu a fost numit pre\xc8\x99edinte al Comisiunii de Lichidare la Budapesta, fiind autorizat s\xc4\x83 aleag\xc4\x83 componen\xc8\x9ba comisiei dup\xc4\x83 necesit\xc4\x83\xc8\x9bi, cu scopul de a lichida chestiunile publice \xc8\x99i private dintre Rom\xc3\xa2nia \xc8\x99i Ungaria ivite \xc3\xaen urma integr\xc4\x83rii Ardealului \xc3\xaen Rom\xc3\xa2nia. \xc3\x8en martie 1921, comisia a devenit Misiunea Financiar\xc4\x83 \xc8\x99i Economic\xc4\x83 la Budapesta, \xc3\xaencheindu-\xc8\x99i lucr\xc4\x83rile \xc3\xaen mai 1922. Problemele puse la Budapesta \xc8\x99i-au g\xc4\x83sit solu\xc8\x9bionarea la Conferin\xc8\x9ba rom\xc3\xa2no\xc2\xadungar\xc4\x83 de la Bucure\xc8\x99ti din 1923 - 1924; Ion I. Lapedatu a participat \xc3\xaen Comitetul Economic \xc8\x99i Financiar al Conferin\xc8\x9bei._NEWLINE_Din \xc3\xaens\xc4\x83rcinarea Ministerului de Externe, \xc3\xaen noiembrie 1921 \xc8\x99i-a \xc3\xaentrerupt pentru c\xc3\xa2teva s\xc4\x83pt\xc4\x83m\xc3\xa2ni activitatea la Budapesta pentru a se al\xc4\x83tura delga\xc8\x9biei rom\xc3\xa2ne la Comisiunea de Repara\xc8\x9biuni de la Paris lu\xc3\xa2nd parte la discutarea repartiz\xc4\x83rii datoriei publice austro\xc2\xadungare._NEWLINE_\xc3\x8en 1922, a fost membru al delega\xc8\x9biei rom\xc3\xa2ne la\xc2\xa0Conferin\xc8\x9ba Statelor Succesorale ale fostei monarhii habsburgice de la Roma, chemat\xc4\x83 pentru a rezolva \xc3\xaempreun\xc4\x83 cu reprezentan\xc8\x9bii Austriei \xc8\x99i Ungariei diferitele chestiuni decurg\xc3\xa2nd din tratatele de pace. \xc3\x8en 1925 a participat la o a doua Conferin\xc8\x9b\xc4\x83 a statelor succesorale la Praga._NEWLINE_\xc3\x8en 1928 Ion I. Lapedatu a avut rolul principal \xc3\xaen comisia plenipoten\xc8\x9biar\xc4\x83 care a tratat la Berlin chestiunea stingerii litigiilor cu Germania. El a propus textul final, sco\xc8\x9b\xc3\xa2nd negocierile din impas, \xc8\x99i a semnat \xe2\x80\x9eCONVEN\xc8\x9aIA destinat\xc4\x83 s\xc4\x83 pun\xc4\x83 cap\xc4\x83t diferendelor financiare existente \xc3\xaentre Rom\xc3\xa2nia \xc8\x99i Germania\xe2\x80\x9d pe 10 noiembrie 1928. Perlamentul a ratificat-o prin legea pe 28 decembrie 1928, promulgat\xc4\x83 prin decret regal \xc3\xaen Monitorul Oficial din 1 ianuarie 1929. Aceast\xc4\x83 Conven\xc8\x9bie este primul acord economic \xc3\xaentre Germania \xc8\x99i Romania din istorie, \xc3\xaenlocuind Tratatul de la Versailles ca baz\xc4\x83 a rela\xc8\x9biilor dintre cele dou\xc4\x83 State._NEWLINE_\xc3\x8en 1930 s\xc2\xad-a \xc3\xaencheiat \xc3\xaentre Ministerul de Externe al Rom\xc3\xa2niei \xc8\x99i Ministerul de Externe al Ungariei un acord prin care cele dou\xc4\x83 state se \xc3\xaendatorau s\xc4\x83 rezolve chestiunea Funda\xc8\x9biunii Gojdu. Ion I. Lapedatu a fost numit pre\xc8\x99edinte al delega\xc8\x9biei rom\xc3\xa2ne, reu\xc8\x99ind s\xc4\x83 ajung\xc4\x83 la o solu\xc8\x9bie amiabil\xc4\x83 \xc3\xaen 1936, ratificat\xc4\x83 pe 5 may 1938 de Regele Carol al II-lea al Rom\xc3\xa2niei \xc8\x99i pe 20 iunie 1940 de Regentul Mikl\xc3\xb3s Horthy al Ungariei; nu a putut fi pus\xc4\x83 \xc3\xaen aplicare din cauza Dictatului de la Viena, problema r\xc4\x83m\xc3\xa2n\xc3\xa2nd deschis\xc4\x83._NEWLINE_Ion I. Lapedatu a participat din partea B\xc4\x83ncii Na\xc8\x9bionale a Rom\xc3\xa2niei la cele patru Conferin\xc8\x9be ale B\xc4\x83ncilor de Emisiune din Mica \xc3\x8en\xc8\x9belegere, reunind Cehoslovacia, Iugoslavia \xc8\x99i Rom\xc3\xa2nia la Bucure\xc8\x99ti (1934), Belgrad (1936), Praga (1936) \xc8\x99i din nou la Bucure\xc8\x99ti (1937). Mica \xc3\x8en\xc8\x9belegere (numit\xc4\x83 \xc8\x99i Mica Antant\xc4\x83) \xc8\x99i-a \xc3\xaencetat activit\xc4\x83\xc8\x9bile \xc3\xaen 1938 din cauza ocup\xc4\x83rii Cehoslovaciei de c\xc4\x83tre Germania. 1928_NEWLINE_\xc3\x8en 1936 a f\xc4\x83cut parte din delega\xc8\x9bia BNR la prima Conferin\xc8\x9b\xc4\x83 a B\xc4\x83ncilor de Emisiune ale statelor din \xe2\x80\x9eAntanta Balcanic\xc4\x83\xe2\x80\x9d la Atena care a reunit Yugoslavia, Grecia, Turcia \xc8\x99i Rom\xc3\xa2nia. iar \xc3\xaen 1937 a participat la a doua conferin\xc8\x9b\xc4\x83 de la Ankara.\n_START_SECTION_\nActivitatea publicistic\xc4\x83, cultural\xc4\x83 \xc8\x99i social\xc4\x83\n_START_PARAGRAPH_\nIon I. Lapedatu a debutat \xc3\xaenc\xc4\x83 din anii liceului, public\xc3\xa2nd \xc3\xaen Gazeta Transilvaniei din Bra\xc8\x99ov (1897) \xc8\x99i \xc3\xaen Telegraful Rom\xc3\xa2n din Sibiu (1898)._NEWLINE_Ca student, a participat la fondarea revistei \xe2\x80\x9eLuceaf\xc4\x83rul\xe2\x80\x9d la Budapesta \xc3\xaen 1902 \xc8\x99i a f\xc4\x83cut parte din Comitetul de redac\xc8\x9bie al\xc4\x83turi de \xc2\xa0Octavian Goga, Ioan Lupa\xc8\x99, Octavian C. T\xc4\x83sl\xc4\x83uanu etc., inclusiv \xc3\xaen perioada 1906 \xe2\x80\x93 1920 \xc3\xaen care redactarea \xc8\x99i publicarea au avut loc bilunar la Sibiu._NEWLINE_Ion I. Lapedatu a avut o intens\xc4\x83 activitatea publicistic\xc4\x83 de specialitate. \xc3\x8en 1904 a \xc3\xaenceput o colaborare de lung\xc4\x83 durat\xc4\x83 cu \xe2\x80\x9eRevista Economic\xc4\x83\xe2\x80\x9d cu o serie de articole de contabilitate; el a asumat func\xc8\x9bia de director al publica\xc8\x9biei \xc3\xaen 1906-1907._NEWLINE_Ion I. Lapedatu a publicat 18 car\xc8\x9bi de specialitate; 2 monografii; 298 studii, informa\xc8\x9bii, analize economice generale \xc8\x99i rapoarte; 20 articole \xc8\x99i foiletoane; 13 interven\xc8\x9bii pe probleme economice, sociale \xc8\x99i politice._NEWLINE_Ion I. Lapedatu a fost ales membru de onoare al Academiei Rom\xc3\xa2ne pe 25 mai 1936; calitatea i-a fost retras\xc4\x83 \xc3\xaen august 1948 ca urmare a epur\xc4\x83rii institu\xc8\x9biei, fiind repus \xc3\xaen drepturi \xc3\xaen iulie 1990._NEWLINE_Pasionat turist, a fost peste 20 de ani membru la \xe2\x80\x9eSiebenb\xc3\xbcrgischer Karpathen Verein\xe2\x80\x9d, asocia\xc8\x9bia turistic\xc4\x83 a sa\xc8\x99ilor de la Bra\xc8\x99ov, la \xe2\x80\x9eTuring Clubul Rom\xc3\xa2niei\xe2\x80\x9d, la \xe2\x80\x9eAdmir\xe2\x80\x9d, la \xe2\x80\x9eSocietatea Turistic\xc4\x83 Bra\xc8\x99ovean\xc4\x83\xe2\x80\x9d a ungurilor \xc8\x99i la Societatea \xe2\x80\x9eEnczian\xe2\x80\x9d a tinerilor meseria\xc8\x99i unguri de la Bra\xc8\x99ov. Ion I. Lapedatu a prezidat timp \xc3\xaendelungat Societatea Cultural\xc4\x83 \xc8\x99i Sportiv\xc4\x83 a Personalului de la Banca Na\xc8\x9bional\xc4\x83, expun\xc3\xa2ndu-\xc8\x99i ideile \xc8\x99i experien\xc8\x9ba \xc3\xaen discursul cu care a deschis \xc3\xaen mai 1945 Casa de Ad\xc4\x83post a B\xc4\x83ncii Na\xc8\x9bionale de la Diham.\n_START_SECTION_\nOpere de binefacere\n_START_PARAGRAPH_\n\xc3\x8en toate func\xc8\x9biilor sale, Ion I. Lapedatu a sprijinit cu \xc3\xaensemnate mijloace materiale arti\xc8\x99ti plastici, institu\xc8\x9bii de \xc3\xaenv\xc4\x83\xc8\x9b\xc4\x83m\xc3\xa2nt \xc8\x99i de cult, \xc3\xaentre care Eforia \xc8\x98coalelor Centrale Ortodoxe Rom\xc3\xa2ne de la Bra\xc8\x99ov, \xc8\x98coala central\xc4\x83 comercial\xc4\x83 superioar\xc4\x83 din Bra\xc8\x99ov, catedrala ortodox\xc4\x83 din Or\xc4\x83\xc8\x99tie, ridicarea monumentul soldatului necunoscut de la S\xc4\x83cele, ca \xc8\x99i restaurarea patrimoniului istoric incluz\xc3\xa2nd M\xc4\x83n\xc4\x83stirile de la Curtea de Arge\xc8\x99 \xc8\x99i Aninoasa sau ansamblul arhitectural de la Gole\xc8\x99ti._NEWLINE_Ion I. Lapedatu a fost ales, al\xc4\x83turi de\xc2\xa0Valeriu Brani\xc8\x99te, Ioan Lupa\xc8\x99, Octavian Goga\xc2\xa0\xc8\x99i Ion Ag\xc3\xa2rbiceanu, \xc3\xaen epitropia \xe2\x80\x9eFunda\xc8\x9biunii pentru ajutorarea ziari\xc8\x99tilor rom\xc3\xa2ni" \xc3\xaenfiin\xc8\x9bat\xc4\x83 \xc3\xaen 1911 de dr. Ioan Mihu. El se angajeaz\xc4\x83 cu succes \xc3\xaen colectarea de fonduri, c\xc3\xa2\xc8\x99tig\xc3\xa2nd donatori importan\xc8\x9bi, dar \xc8\x99i consituind \xe2\x80\x9efondul felicit\xc4\x83rilor r\xc4\x83scump\xc4\x83rate\xe2\x80\x9d \xc3\xaen care oricine putea contribui sume oric\xc3\xa2t de modeste: Funda\xc8\x9bia f\xc4\x83cea publica\xc8\x9bia necesar\xc4\x83 despre donator \xc8\x99i lumea nu mai a\xc8\x99tepta felicit\xc4\x83ri de la d\xc3\xa2nsul de s\xc4\x83rb\xc4\x83tori, zile onomastice etc. \xc3\x8en 1918, c\xc3\xa2nd Ion I. Lapedatu a trebuit s\xc4\x83-\xc8\x99i \xc3\xaenceteze activitatea dedic\xc3\xa2ndu-se intr\xc4\x83rii \xc3\xaen Rom\xc3\xa2nia \xc3\xaentregit\xc4\x83, Funda\xc8\x9bia \xc8\x99i patrimoniul ei au fost cedate Sindicatului Ziari\xc8\x99tilor Ardeleni._NEWLINE_Pe 14 septembrie 1939, Ion Al. Lapedatu \xc3\xaenregistreaz\xc4\x83 \xe2\x80\x9eA\xc8\x99ez\xc4\x83m\xc3\xa2ntul Veturia I. Lapedatu\xe2\x80\x9d, institu\xc8\x9bie de binefacere pentru intelectuali la pensie cu mijloace finaciare reduse \xc8\x99i pentru studen\xc8\x9bi merituo\xc8\x99i; actul constitutiv l-a pus sub egida Arhiepiscopiei Ortodoxe Rom\xc3\xa2ne de Alba-lulia \xc8\x99i Sibiu. Ion I. Lapedatu a contribuit circa o treime din fondurile de \xc3\xaenceput, care au inclus dona\xc8\x9bii ale sponsorilor \xc8\x99i contribu\xc8\x9bii ale fo\xc8\x99tilor beneficiari ai \xe2\x80\x9eMesei Studen\xc8\x9bilor\xe2\x80\x9d din Sibiu, institu\xc8\x9bie finan\xc8\x9bat\xc4\x83 de banca Albina func\xc8\x9bion\xc3\xa2nd mul\xc8\x9bi ani sub direc\xc8\x9bia Veturiei I. Lapedatu. P\xc3\xa2n\xc4\x83 \xc3\xaen 1948 patrimoniul imobiliar al A\xc8\x99ez\xc4\x83m\xc3\xa2ntului a fost na\xc8\x9bionalizat  iar mijloacele financiare \xc8\x99i-au pierdut valoarea \xc3\xaen urma stabiliz\xc4\x83rii monetare.\n_START_SECTION_\nDistinc\xc8\x9bii\n_START_PARAGRAPH_\nCoroana Rom\xc3\xa2niei \xc3\xaen grad de Comandor, 1921_NEWLINE_Marea Cruce / Cordonul Coroanei Rom\xc3\xa2niei, 1927_NEWLINE_Marea Cruce\xc2\xa0 a Ordinului Leului Alb acordat\xc4\x83 de Guvernul Cehoslovaciei, 1936\n_START_SECTION_\nSf\xc3\xa2r\xc8\x99itul vie\xc8\x9bii\n_START_PARAGRAPH_\n\xc3\x8en 1945, Ion I. Lapedatu fost scos din func\xc8\x9bia de Guvernator al BNR la instaurarea Guvernului Dr. Petru Groza \xc3\xaen martie 1945. Pensile de guvernator \xc8\x99i de profesor au fost t\xc4\x83iate pe motiv c\xc4\x83 are venituri din propriet\xc4\x83\xc8\x9bi. \xc3\x8entre 1945 \xc8\x99i 1948, toate propriet\xc4\x83\xc8\x9bile au fost na\xc8\x9bionalizate. R\xc4\x83mas f\xc4\x83r\xc4\x83 mijloace de existen\xc8\x9b\xc4\x83, a tr\xc4\x83it cu familia fiicei sale._NEWLINE_Fiind imobilizat \xc3\xaen pat \xc3\xaen urma unui accident de autobuz din 1947, Ion l. Lapedatu nu a fost \xc3\xaencarcerat \xc3\xaen noaptea de 5/6 mai 1950 \xc3\xaen grupa \xe2\x80\x9edemnitarilor", a\xc8\x99a cum a fost fratele s\xc4\x83u geam\xc4\x83n, de\xc8\x99i era investigat \xc3\xaen acest sens de Direc\xc8\x9bia General\xc4\x83 a Securit\xc4\x83\xc8\x9bii Statului. A decedat la 24 martie 1951 \xc3\xaen Bucure\xc8\x99ti, dup\xc4\x83 o lung\xc4\x83 suferin\xc8\x9b\xc4\x83. Este \xc3\xaenmorm\xc3\xa2ntat \xc3\xaen cimitirul "Groaveri" din Bra\xc8\x99ov.\n_START_SECTION_\nRecunoa\xc8\x99terea\n_START_PARAGRAPH_\nNumele lui Ion I. Lapedatu lui se afl\xc4\x83 pe pl\xc4\x83ci puse pe casa natal\xc4\x83 din S\xc4\x83cele, \xc3\xaen holul Colegiului Na\xc8\x9bional Andrei \xc8\x98aguna \xc8\x99i pe Banca Na\xc8\x9bional\xc4\x83 a Rom\xc4\x83niei \xe2\x80\x93 Agen\xc8\x9bia Sibiu (Banca \xe2\x80\x9eAstra\xe2\x80\x9d)._NEWLINE_Sala de conferin\xc8\x9be a B\xc4\x83ncii Na\xc8\x9bionale Rom\xc4\x83ne, Sucursala Regional\xc4\x83 Cluj, poart\xc4\x83 numele lui Ion I. Lapedatu._NEWLINE_Portretul s\xc4\x83u este expus \xc3\xaen Galeria Guvernatorilor B\xc4\x83ncii Na\xc8\x9bionale a Rom\xc3\xa2niei, care a emis la 14 aprilie 2016 setul de monede \xe2\x80\x9eGuvernatori ai B\xc4\x83ncii Na\xc8\x9bionale a Rom\xc3\xa2niei \xe2\x80\x93 Ion I. C\xc3\xa2mpineanu, Mihail Manoilescu \xc8\x99i Ion I. Lapedatu\xe2\x80\x9d._NEWLINE_Universitatea Babe\xc8\x99-Bolyai, Cluj Napoca, organizeaz\xc4\x83 \xe2\x80\x9dSimpozionul de istorie \xc8\x99i civiliza\xc8\x9bie bancar\xc4\x83 transilvan\xc4\x83 \xe2\x80\x9eIon I. Lapedatu\xe2\x80\x9d\xe2\x80\x9d.'